Borbély Sándor
a Központi Sterilizáló vezetője
1996-ban Fehérgyarmaton kezdtem dolgozni az egészségügyben, betegszállítóként. Már az első hónapokban megtapasztaltam, milyen jó érzés másokon segíteni – ez az érzés azóta is elkísér. Egy év múlva bekerülhettem a műtőbe, ahol azonnal megfogott a rend, a precizitás és a tisztaság világa: az, hogy a beteg biztonsága sokszor apró, kívülről láthatatlan részleteken múlik.
2014-ben változás jött az életemben, de az egészségügyet nem szerettem volna elhagyni. Azon gondolkodtam, hogyan segíthetném tovább a betegeket – így találtam rá a sterilizálásra. 2015-ben elvégeztem egy sterilizálási tanfolyamot, és hamar rájöttem, hogy többet szeretnék tudni a gyógyításról. Bár már akkor sem voltam pályakezdő, újra beültem az iskolapadba: 2017-ben egészségügyi asszisztensi, 2025-ben perioperatív (műtéti) szakasszisztensi végzettséget szereztem.
Közben egyre mélyebbre ástam magam a sterilizálás szakmájában. Elkezdtem foglalkozni a hazai és az európai uniós előírásokkal, szabványokkal, és oktatni kezdtem a fertőtlenítést és a sterilizálást – mert hiszem, hogy a jól képzett munkatárs a betegbiztonság alapja. A Pannon Kincstárban a fertőtlenítő-sterilező szakmát tanítom, és hogy oktatásomat még tovább tökéletesíthessem, elkezdtem az egészségügyi gyakorlatvezetői képzést is.
2025 decemberében felkérést kaptam az Országos Onkológiai Intézet Központi Sterilizálójának vezetésére. Csapatommal azon dolgozunk, hogy minden műszer, amely a műtőkbe és az osztályokra kerül, tisztán, biztonságosan és az európai előírásoknak megfelelően sterilizálva szolgálja a betegek gyógyulását.
Munkánkat a betegek ritkán látják, mégis ott van minden műtétben. Számomra ez a szakma ma is ugyanarról szól, mint 1996-ban: másokon segíteni.
